Taegrin-sleepdood: Polisie het nie behoorlike prosedure gevolg nieTaegrin Morris Die aanklagte teen ŉ verdagte in die Taegrin Morris-saak is terruggetrek omdat die polisie nie die behoorlike prosedure gevolg het nie, het die Reigerpark-gemeenskap Vrydag gehoor. Die vierjarige Taegrin is in Julie vanjaar dood toe hy kilometers ver buite sy ouers se gekaapte motor gesleep is. “Ons het vinnig met staatsaanklaer Henk Strydom vergader en hy het verduidelik dat polisiebeamptes nie die behoorlike prosedure gevolg het nie,” het Hein April, gemeenskapsleier, aan mense gesê wat buite die hof gesit het. “Chantel [Taegrin se ma] het hom positief uitgeken as die persoon wat ŉ vuurwapen teen haar kop gehou het, maar die polisie het nie hul werk behoorlik gedoen nie.” Dit is nie dadelik duidelik wat by die polisiestasie gebeur het nie. Die Boksburg-landdroshof het Vrydag aanklagte teen die verdagte Thamsanqa Twala teruggetrek. Staatsaanklaer Matshediso Moleko het gesê die staat het besluit om die aanklagte terug te trek. Landdros E Magamba wou by haar weet of die staat alle aanklagte terugtrek, wat sy beaam het. Moleko het nie redes verskaf waarom die staat dié besluit geneem het nie. Klik hier om meer te lees. Die hofverrigtinge het minder as twee minute lank geduur. Ontstoke ondersteuners en familielede het in die hof begin skree en na die landdros en staatsaanklaer gewys en geskree: “Genoeg is genoeg! Nee Man!” Twala was nie in die hof nie. April het die gemeenskap versoek om kalm te bly. “Ek hoor mense sê ons moet die polisiestasie gaan afbrand, maar ons gaan nie dit doen nie. Dit is ons polisiestasie. Kom ons probeer om die polisie te help en die diens op te knap,” het hy gesê. Klik hier om vorige berigte oor Taegrin Morris te lees.